નવી દિલ્હી: કેન્દ્ર સરકારે જાહેર ક્ષેત્રમાં મેડિકલ કોલેજોની ખામી દૂર કરવા યોજના બનાવી છે, જેમાં આગામી દિવસોમાં દેશના ૫૮ જિલ્લામાં મેડિકલ કોલેજ બનાવવાનું આયોજન કરવામાં આવ્યું છે. ટેકનિકલ ઈવેલ્યુઅેશન કમિટીના અહેવાલ મુજબ અેક મેડિકલ કોલેજ બનાવવા પાછળ ૧૮૯ કરોડનો ખર્ચ થશે. કેન્દ્રની સ્પોન્સર્ડ સ્કીમ હેઠળ આ યોજનામાં કુલ ફંડની ૭૫ ટકા ગ્રાન્ટ કેન્દ્ર સરકાર આપશે. જ્યારે ૨૫ ટકા ગ્રાન્ટ રાજ્ય સરકારે આપવાની રહેશે. કેન્દ્ર સરકાર જાહેર ક્ષેત્રમાં મેડિકલ કોલેજોની સંખ્યા વધારવા માગે છે અને તેમાં વિદ્યાર્થીઓ ઓછા ખર્ચમાં મેડિકલની ડિગ્રી મેળવી શકશે. હાલ આવી કોલેજોની ઓછી સંખ્યાના કારણે વિદ્યાર્થીઓને ખાનગી કોલેજોમાં લાખોની ફી ભરીને અભ્યાસ કરવો પડે છે ત્યારે આ યોજના હેઠળ દેશમાં ડોકટરોની સંખ્યામાં પણ વધારો થશે તેમજ નવી મેડિકલ કોલેજ શરૂ થતાં નવી નોકરીઓમાં પણ વધારો થશે.